Islamistorganisasjonen Milli Görüs er blant dem som skal innlede, når Oslo kommune neste uke arrangerer seminar om å forebygge radikalisering. Det er lederen av organisasjonen, Mehmet Temel, som stiller på seminaret. I Oslo har bevegelsen sin moské på Tveita, øst i byen.

Milli Görüs er en verdensomspennende tyrkisk islamistbevegelse med nære bånd til regjeringspartiet AKP i Tyrkia. Det er samtidig en mangslungen bevegelse som har avdelinger i den vestlige verden og rommer ulike strømninger.

En som er kritisk til at en slik organisasjon skal bidra til Oslo kommunes arbeid mot radikalisering, er norsk-tyrkeren Cemal Yucel Knudsen, leder i Ex-Muslims of Norway.